วีระ ลุยแจ้งจับ ปารีณา รุกป่า
ส.ส.เอ๋ยังไม่ตอบรับ นำชี้แนวเขตที่สปก.,ทีมป่าไม้-ส.ป.ก. นัด 24 พ.ย. ลงพื้นที่สแกนที่ดิน 1,700 ไร่ ของ ปารีณา ยังเงียบกริบไม่ตอบรับร่วมชี้แนวเขต เน้นใช้แผนที่ วันแม็ป 1:4,000 ตามนโยบายนายกฯ ด้าน วีระ สมความคิด เดินเครื่องบึ่งเข้า สภ.จอมบึง แจ้งความจับ ปารีณา แถมแวะชวน จนท.ป่าไม้พื้นที่ร่วมเป็นโจทก์แต่ไร้เงาผู้คน ขู่ระวังโดนด้วยฐานปล่อยให้คนรุกป่า เอี้ยง จี้กรมป่าไม้ดำเนินคดีรายกระทง คำนวณให้เสร็จต้องโทษคุก 356-2,670 ปี เตือนป้องคนผิดพังทั้งรัฐบาล ขณะที่ โชติพิพัฒน์ ส.ส.อนาคตใหม่ ชักผวา ออกโรงเคลียร์มีที่ ภบท.5 แปะไว้ที่ ป.ป.ช. 20 ไร่ ขายต่อให้เกษตรกรไปแล้ว,ความคืบหน้าการตรวจสอบที่ดิน 1,700 ไร่ หมู่ 6 ต.รางบัว อ.จอมบึง จ.ราชบุรี ของ น.ส.ปารีณา ไกรคุปต์ ส.ส.ราชบุรี พรรคพลังประชารัฐ ล่าสุดเมื่อวันที่ 21 พ.ย. นายอรรถพล เจริญชันษา อธิบดีกรมป่าไม้ เปิดเผยกับผู้สื่อข่าวว่า คณะทำงานของกรมป่าไม้ประสานกับคณะทำงานสำนักงานปฏิรูปที่ดินเพื่อเกษตรกรรม (ส.ป.ก.) จะลงพื้นที่เพื่อเข้าตรวจสอบที่ดินฟาร์มไก่ของ น.ส.ปารีณาในวันที่ 24 พ.ย.นี้ โดย ส.ป.ก.ทำหนังสือแจ้ง น.ส.ปารีณานำชี้แนวเขตแต่ยังไม่ได้รับคำตอบว่าจะมาหรือไม่ ซึ่งรัฐไม่มีอำนาจบังคับ แต่การรังวัดครั้งนี้จะทำอย่างละเอียดเพื่อให้ทราบว่าที่ดินแปลงดังกล่าวอยู่ในเขต ส.ป.ก.จำนวนเท่าใดและอยู่ในเขตป่าไม้หรือไม่ เมื่อได้ข้อมูลครบถ้วนจะกำหนดแนวทางการดำเนินการตามกฎหมายต่อไป,นายอรรถพลกล่าวต่อว่า นายวราวุธ ศิลปอาชา รมว.ทรัพยากรธรรมชาติและสิ่งแวดล้อม (ทส.) สั่งการให้ประสานกับทุกหน่วยงานที่ดูแลที่ดินของรัฐทุกประเภทเพื่อเร่งปรับปรุงแผนที่แนวเขตที่ดินของรัฐแบบบูรณาการมาตราส่วน 1 : 4,000 (One Map) ตามนโยบายนายกรัฐตรีมอบหมายให้จัดทำ One Map แก้ปัญหาบุกรุกที่ดินรัฐให้แล้วเสร็จเพื่อที่คณะกรรมการนโยบายที่ดินแห่งชาติ (คทช.) จะได้นำที่ดินของรัฐที่ถูกครอบครองโดยมิชอบด้วยกฎหมายจัดสรรสิทธิให้เกษตรกรและผู้ยากไร้ โดยมีกระทรวงที่เกี่ยวข้อง ประกอบด้วย ทส. กระทรวงเกษตรและสหกรณ์ กระ ทรวงมหาดไทย กระทรวงการคลัง และกระทรวงการพัฒนาสังคมและความมั่นคงของมนุษย์ เนื่องจากที่ดินของรัฐ มีทั้งที่ป่าไม้ ที่อุทยานแห่งชาติ ที่อุทยานแห่งชาติทางทะเล ที่ดินเอกสารสิทธิของกรมที่ดิน ที่ราชพัสดุ ที่นิคมสร้างตนเอง ขณะนี้แต่ละหน่วยงานมีเพียงข้อมูลของตัวเองเท่านั้น จึงต้องปรับแนวเขตให้ถูกต้องและตรงกัน,อธิบดีกรมป่าไม้กล่าวว่า ตามมติคณะรัฐมนตรี (ครม.) วันที่ 26 พ.ย.2561 กำหนดให้ผู้ยากไร้และผู้ที่เข้าทำกินก่อนปี 2557 ได้รับการพิจารณาจัดสรรสิทธิตาม คทช.ดำเนินการ หากบุกรุกหลังปี 2557 ต้องถูกดำเนินคดี รัฐไม่ได้มุ่งที่จะเอาผิดหรือขับไล่กลุ่มดังกล่าวในพื้นที่ทั่วประเทศ แต่ต้องให้มาอยู่ในการจัดระเบียบของรัฐรับรองสิทธิให้อยู่และทำกินอย่างถูกต้อง ทั้งนี้ พื้นที่ที่ประชาชนเข้าไปทำกินอยู่นานแล้วหรือทำกินอยู่เดิมนั้นไม่มีประโยชน์ที่จะเปลี่ยนแปลงให้กลับมาเป็นสภาพป่า การแก้ปัญหาต้องสอดคล้องกับสภาพการณ์ปัจจุบัน,ผู้สื่อข่าวรายงานจาก ส.ป.ก.ว่า ที่ดินบริเวณหมู่ 6 ต.รางบัว อ.จอมบึง จ.ราชบุรี เดิมเป็นเขตป่าสงวนแห่งชาติตาม พ.ร.บ.ป่าสงวนแห่งชาติ พ.ศ.2527 ต่อมากรมป่าไม้มอบให้ ส.ป.ก.ในปี 2536 ประกาศเป็นเขตปฏิรูปที่ดินในปี 2554 ทั้งนี้ หลังจากได้รับมอบที่จากกรมป่าไม้แล้ว การที่ ส.ป.ก.จะนำเข้าสู่กระบวนการจัดสรรสิทธิต้องรังวัดที่ดิน แต่เมื่อแจ้งการเข้ารังวัด ทางครอบครัว น.ส.ปารีณาไม่ยินยอม เจ้าหน้าที่ ส.ป.ก.จึงรังวัดแปลงโดยรอบพบว่าเป็นเขตปฏิรูปที่ดินประมาณ 1,000 ไร่ และเป็นเขตป่าไม้ประมาณ 700 ไร่ ดังนั้น การจะเข้ารังวัดครั้งนี้จะได้ข้อมูลชัดเจนว่าที่ดินอยู่ในเขต ส.ป.ก.และกรมป่าไม้จำนวนเท่าใด ทั้งต้องตรวจสอบถึงการได้มา ระยะเวลาที่เข้าครอบครอง หากพบว่า เข้าข่ายยึดครองที่ดินของรัฐโดยมิชอบด้วยกฎหมายจะดำเนินคดีได้ทั้งตามประมวลกฎหมายปฏิรูปที่ดินและการป่าไม้,เมื่อเวลา 09.30 น. วันเดียวกัน นายวีระ สมความคิด เลขาธิการเครือข่ายประชาชนต้านคอร์รัปชัน (คปต.) เดินทางไปยังสำนักงานทรัพยากรป่าไม้จังหวัดราชบุรี ริมแม่น้ำแม่กลอง เขตเทศบาลเมืองราชบุรี เพื่อสอบถามกรณีที่ดินของ น.ส.ปารีณา ไกรคุปต์ ส.ส.ราชบุรี พรรคพลังประชารัฐ ที่ครอบครองที่ดินกว่า 1,706 ไร่ ในพื้นที่หมู่ 6 ต.รางบัว อ.จอมบึง จ.ราชบุรี โดยนายวีระเปิดเผยว่า วันนี้ต้องการเข้าพบป่าไม้จอมบึงเพื่อสอบถามเรื่องที่ว่าเป็นมาอย่างไรและจะถามว่าจะไปแจ้งความด้วยกันหรือไม่ในฐานะที่เป็นผู้ดูแลกฎหมาย แต่หากไม่ไปตนจะต้องแจ้งความดำเนินคดีกับเจ้าหน้าที่ป่าไม้ด้วยว่าที่ผ่านมาปล่อยปละ ละเลยให้มีการกระทำผิดกฎหมายป่าสงวนที่ป่าไม้ได้ดูแล แต่ไม่มีใครอยู่เลย คงต้องแจ้งความกล่าวโทษกับผู้กระทำความผิดทุกคน เชื่อว่าคนไทยคงได้เห็นแล้ว แม้แต่ ร.อ.ธรรมนัส พรหมเผ่า รมช.เกษตรและสหกรณ์ เป็นคนพูดเองว่ามีการบุกรุกก่อนที่จะเป็น ส.ป.ก.ชัดเจน ซึ่งกรมป่าไม้คิดว่าละเว้นมานานแล้วตั้งแต่มีการเข้าไปบุกรุกและต้องไปดูในข้อเท็จจริงโดยเอาข้อกฎหมายเป็นตัวตั้ง,จากนั้นนายวีระเดินทางไป สภ.จอมบึง เพื่อเข้าแจ้งความร้องทุกข์ให้ดำเนินคดีกับผู้บุกรุกที่ดินป่าสงวนแห่งชาติและที่ดิน ส.ป.ก.ในพื้นที่ดังกล่าว โดยนำเอกสารหลักฐานสำคัญต่างๆที่เกี่ยวข้องมาเป็นหลักฐาน เช่น เอกสารภาพถ่ายทางอากาศ เอกสารข้อมูลของ ร.อ.ธรรมนัสที่กล่าวถึงที่ดินซึ่งมีพื้นที่รวมกว่า 1,706 ไร่ รวมถึงข้อมูลจากผู้บริหารระดับสูงของหน่วยงานที่เกี่ยวข้องที่พูดถึงที่ดินดังกล่าวผ่านสื่อมวลชนมาแสดงเป็นหลักฐาน เพื่อยืนยันให้กับพนักงานสอบสวน พร้อมกับลงชื่อกำกับไว้เป็นหลักฐาน โดยมี พ.ต.ท.แมนสรวง กาญจนสะอาด รอง ผกก. (สอบสวน) สภ.จอมบึง ร่วมตรวจสอบเอกสารประกอบการแจ้งความ,ขณะที่นายดำรงค์ พิเดช หัวหน้าพรรครักษ์ผืนป่าประเทศไทย อดีตอธิบดีกรมอุทยานแห่งชาติ สัตว์ป่า และพันธุ์พืช ให้สัมภาษณ์ว่า วันนี้สิ่งที่กรม ป่าไม้ต้องเร่งดำเนินการคือต้องแจ้งความดำเนินคดี โดยประสานข้อมูลกับคณะกรรมการป้องกันและปราบปรามการทุจริตแห่งชาติ (ป.ป.ช.) หรืออำเภอว่าใบ ภบท.5 ที่ น.ส.ปารีณาแจ้งครอบครองนั้นได้มาก่อนการประกาศ พ.ร.ฎ.กำหนดเขต ส.ป.ก.หรือไม่ เท่าที่ทราบจากข่าว น.ส.ปารีณา แจ้งครอบครอง ภบท.5 ต่อ ป.ป.ช.ไว้ประมาณ 178 รายการ หากครอบครองมาก่อนปี 2554 ที่มีการประกาศเขต ส.ป.ก.เท่ากับเป็นการบุกรุกป่า มีความผิดตาม พ.ร.บ.ป่าสงวนแห่งชาติ 2507 มาตรา 14 มีโทษจำคุกตั้งแต่ 6-15 ปี และมีโทษสูงสุดถึง 15 ปี และผิด พ.ร.บ.ป่าไม้ 2484 มาตรา 54 และ 55 ผู้ใดครอบครองรายสุดท้ายถือเป็นผู้บุกรุก มีโทษตั้งแต่ 2-15 ปี โดยกรมป่าไม้ต้องแจ้งความเป็นรายกระทง คือ 170 กว่ากระทง ขึ้นอยู่กับศาลจะพิจารณาโทษหนักเบาตามดุลพินิจ คิดเป็นรายคดี ดังนั้นคาดว่าโทษจำคุกก็ตั้งแต่ 356-2,670 ปี,นายดำรงค์กล่าวอีกว่า วันนี้สังคมเข้าใจผิดว่าเป็นที่ดิน ส.ป.ก.แล้วไม่ต้องดำเนินคดี แต่การครอบครอง ภบท.5 ดังกล่าวชัดเจนเพราะมีปลูกสร้างสิ่งก่อสร้างในพื้นที่ คือโรงเลี้ยงไก่ และ น.ส.ปารีณาบอกว่าเป็นของตัวเอง จึงไม่ต้องมีการนำชี้เหมือนกรณีอื่นๆเรียกว่ามีตัวผู้ครอบครอง เช่นเดียวกันกรณีผู้สมัคร ส.ส.กระบี่ พรรคพลังประชารัฐ ที่ได้รับการจัดสรรที่ดิน ส.ป.ก.ต้องไปตรวจสอบว่า ครอบครองพื้นที่ดังกล่าวมาก่อนมี พ.ร.ฎ.ประกาศเขตปฏิรูปหรือไม่ รัฐบาลจะไปอุ้มคนที่อาจจะมีปัญหาในเรื่องการบุกรุกพื้นที่ป่าไม่ได้ ถ้าไปอุ้มจะพังทั้งรัฐบาล การบุกรุกป่าใครก็ช่วยใครไม่ได้ ตนจะแจ้งข้อมูลให้แก่นายวราวุธ ศิลปอาชา รมว.ทส.ทราบ รวมถึงแจ้งไปยังอธิบดีกรมป่าไม้ โดยเรื่องนี้กรมป่าไม้สามารถไปขอถ่ายสำเนาการแจ้งบัญชีทรัพย์สินของ น.ส.ปารีณาที่ระบุว่า ครอบครองที่ดิน 178 แปลง โดยอ้างหลักฐานจากการเสียภาษีดอกหญ้าหรือภบท.5 เรื่องนี้กรมป่าไม้สามารถแจ้งความดำเนินคดีได้ทันที,ผู้สื่อข่าวรายงานพรรคอนาคตใหม่ว่า ในส่วนของพรรคอนาคตใหม่มี ส.ส.ที่แจ้งบัญชีทรัพย์สินไว้กับ ป.ป.ช. เป็นที่ดิน ภบท.5 เช่นกัน คือ นายโชติพิพัฒน์ เตชะโสภณมณี ส.ส.กทม.พรรคอนาคตใหม่ ได้แจ้งครอบครองที่ดิน ภบท.5 เนื้อที่ 10-20 ไร่ เลขที่สำรวจ 341 ในพื้นที่ ม.1 ต.เจาทอง อ.ภักดีชุมพล จ.ชัยภูมิ ได้มาเมื่อวันที่ 11 ส.ค.2541 ระบุมูลค่า 600,000 บาท ส่วนนายศักดินัย นุ่มหนู ส.ส.ตราด พรรคอนาคตใหม่ แจ้งครอบครองที่ดิน ส.ป.ก.4-01 หมายเลข 2404 ต.แสนตุ้ง อ.เขาสมิง จ.ตราด เนื้อที่ 22-0-47 ไร่ มูลค่าประมาณ 2 ล้านบาท,นายโชติพิพัฒน์กล่าวว่า ที่ดินดังกล่าวได้มาเมื่อกว่า 20 ปีแล้ว เนื่องจากคนที่ติดหนี้นำมาชำระหนี้ ไม่เคยเข้าไปใช้ประโยชน์หรือทำอะไรในพื้นที่ และได้ขายไปแล้วก่อนมาลงสมัครรับเลือกตั้ง ส.ส.โดยขายต่อให้คนพื้นที่นำไปทำการเกษตร แต่ที่ยังแจ้งการครอบครองต่อ ป.ป.ช.เพื่อเป็นการป้องกันไว้เพราะที่ดินดังกล่าวไม่สามารถโอนสิทธิ์เปลี่ยนชื่อได้และยังเป็นชื่อเรา และหน่วยงานในพื้นที่ไม่รับชำระภาษี ภบท.5 มาตั้งแต่ปี 2551 แล้ว
ทีมป่าไม้-ส.ป.ก. นัด 24 พ.ย. ลงพื้นที่สแกนที่ดิน 1,700 ไร่ ของ ปารีณา ยังเงียบกริบไม่ตอบรับร่วมชี้แนวเขต เน้นใช้แผนที่ วันแม็ป 1:4,000 ตามนโยบายนายกฯ
ปารีณา,ที่ดิน,ส.ป.ก.,วีระ สมความคิด,กรมป่าไม้,ราชบุรี,ข่าวหน้า1